## El Consell Escolar de la Comunitat Valenciana emet un dictamen favorable a l’orde de consulta per a l’elecció de la llengua base en els centres educatius

*** La Comissió Permanent ha rebutjat, amb un 72 % dels vots, les esmenes presentades per a la retirada de l’orde**

La Comissió Permanent del Consell Escolar de la Comunitat Valenciana (CECV) s’ha reunit de manera telemàtica este divendres per a dictaminar sobre el projecte d’orde de consulta per a l’elecció de la llengua base en els centres educatius de la Comunitat Valenciana a partir del curs escolar 2025-2026.

Des del CECV s’ha tramitat este procés amb caràcter d’urgència, i en la convocatòria es va donar de termini fins dijous passat perquè els consellers o organismes presentaren les esmenes corresponents.

En concret, es van presentar cinc esmenes: dos sol·licitant la retirada, presentades per la Confederació Gonzalo Anaya i l’STEPV, i tres pel sindicat ANPE, a les quals la Conselleria d’Educació, Cultura, Universitats i Ocupació ha proposat una transaccional que ha sigut acceptada per a dos d’estes i una altra retirada per la proponent.

D’esta manera, s’han votat les dos esmenes que sol·licitaven la retirada, i s’han rebutjat amb un 72 % dels vots dels membres assistents a la permanent (21 vots en contra, 6 a favor i 2 abstencions). D’esta manera, el Consell Escolar emet un dictamen favorable a este projecte d’orde que permet a les famílies l’elecció de la llengua base dels seus fills per al curs que ve.

El Consell Escolar és l’òrgan superior consultiu i de participació social en la programació general de l’ensenyança a la Comunitat Valenciana, a on tenen representativitat tots els sectors afectats. Qualsevol projecte d’orde del Sistema Educatiu a escala autonòmica ha de tindre un informe d’este organisme, encara que no és vinculant.

Fecha: 13/12/2024